CELEX: 32022D0288
Language: lt
Date: 2022-02-22 00:00:00
Title: Komisijos įgyvendinimo sprendimas (ES) 2022/288 2022 m. vasario 22 d. kuriuo dėl „rescEU“ pastogės suteikimo pajėgumų ir 3 rūšies greitosios medicinos pagalbos komandų pajėgumų kokybės reikalavimų pakeitimų iš dalies keičiamas Įgyvendinimo sprendimas (ES) 2019/570 (pranešta dokumentu Nr. C(2022) 963) (Tekstas svarbus EEE)

2022 2 24   
               
               
                  LT
               
               
                  Europos Sąjungos oficialusis leidinys
               
               
                  L 43/68
               
            
         KOMISIJOS ĮGYVENDINIMO SPRENDIMAS (ES) 2022/288
         2022 m. vasario 22 d.
         kuriuo dėl „rescEU“ pastogės suteikimo pajėgumų ir 3 rūšies greitosios medicinos pagalbos komandų pajėgumų kokybės reikalavimų pakeitimų iš dalies keičiamas Įgyvendinimo sprendimas (ES) 2019/570
         
            
               (pranešta dokumentu Nr. C(2022) 963)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos sprendimą Nr. 1313/2013/ES dėl Sąjungos civilinės saugos mechanizmo (1), ypač į jo 32 straipsnio 1 dalies g punktą,
         kadangi:
         
                     (1)
                  
                  
                     Sprendime Nr. 1313/2013/ES išdėstoma teisinė „rescEU“ sistema. „rescEU“ yra Sąjungos lygmens pajėgumų rezervas, kuriuo siekiama suteikti pagalbą itin didelio masto situacijų atveju, kai bendrais nacionaliniu lygmeniu turimais pajėgumais ir Europos civilinės saugos rezervui valstybių narių skirtais pajėgumais neįmanoma užtikrinti veiksmingo reagavimo į gaivalines ir žmogaus sukeltas nelaimes;
                  
               
                     (2)
                  
                  
                     pagal Sprendimo Nr. 1313/2013/ES 12 straipsnio 2 dalį „rescEU“ pajėgumai nustatomi atsižvelgiant į nustatytą ir naujai atsirandančią riziką, bendrus pajėgumus ir trūkumus Sąjungos lygmeniu. Yra keturios sritys, kurioms „rescEU“ turėtų būti skiriamas ypatingas dėmesys, t. y.: miškų gaisrų gesinimas iš oro, cheminiai, biologiniai, radiologiniai ir branduoliniai (toliau – ChBRB) incidentai, skubi medicininė pagalba, taip pat transportas ir logistika;
                  
               
                     (3)
                  
                  
                     Komisijos įgyvendinimo sprendime (ES) 2019/570 (2) nustatyta pradinė „rescEU“ sudėtis – pajėgumai ir kokybės reikalavimai. Iki šiol rezervą „rescEU“ sudaro miškų gaisrų gesinimo iš oro pajėgumai, evakuacijos medicininėmis oro transporto priemonėmis pajėgumai, greitosios medicinos pagalbos komandų pajėgumai, pajėgumas kaupti medicinines priemones ir (arba) asmenines apsaugos priemones (medicininių priemonių kaupimo pajėgumai), ChBRB dekontaminavimo pajėgumai ir atsargų kaupimo pajėgumai ChBRB incidentų srityje;
                  
               
                     (4)
                  
                  
                     iš nustatytos ir kylančios rizikos, taip pat pajėgumų ir trūkumų Sąjungos lygmeniu analizės matyti, kad reikalingi laikinos pastogės suteikimo pajėgumai;
                  
               
                     (5)
                  
                  
                     poreikis šalinti pastogės suteikimo pajėgumų kokybines ir kiekybines spragas pastaraisiais metais buvo nustatytas įvairiose Sąjungos civilinės saugos mechanizmo (toliau – Sąjungos mechanizmas) operacijose ir tai atsispindėjo 2019 m. vertinimo tyrime „Evaluation Study of Definitions, Gaps and COST of Response Capacities for the Union Civil Protection Mechanism“ (3). Be to, veiklos patirtis, susijusi su 2020 m. kovo mėn. ir 2020 m. gruodžio mėn. Kroatijoje įvykusiais žemės drebėjimais, patvirtino, kad, nepaisant greito reagavimo operacijų pagal Sąjungos mechanizmą, kuriose dalyvavo kelios valstybės narės, trūksta pastogės suteikimo pajėgumų;
                  
               
                     (6)
                  
                  
                     pagrindinis „rescEU“ pastogės suteikimo pajėgumų tikslas – vykdant reagavimo operaciją pagal Sąjungos mechanizmą suteikti laikiną pastogę nukentėjusiems gyventojams, įskaitant patalpas būstui, higienai ir sanitarijai, pagrindinėms medicinos paslaugoms teikti ir socialiniams sambūriams rengti;
                  
               
                     (7)
                  
                  
                     laikinos pastogės suteikimo pajėgumus pagal „rescEU“ turėtų sudaryti fizinis aukštos kokybės išteklių, skirtų greitam reagavimui, rezervas ir (arba) virtualus individualizuotų išteklių, kurie galėtų būti dislokuoti vėlesniame etape, kai to reikia reagavimo operacijoms pagal Sąjungos mechanizmą, rezervas;
                  
               
                     (8)
                  
                  
                     pagal Sprendimo Nr. 1313/2013/ES 12 straipsnio 4 dalį „rescEU“ sudarantiems reagavimo pajėgumams keliami kokybės reikalavimai turi būti nustatyti pasikonsultavus su valstybėmis narėmis. Minimalūs laikinos pastogės suteikimo pajėgumų standartai turėtų būti grindžiami pastogės standartais pagal „Sphere“ vadovo skyrių „Shelter and Settlement“ („Pastogė ir gyvenvietės“) (4);
                  
               
                     (9)
                  
                  
                     laikinos pastogės suteikimo pajėgumai turėtų būti sukurti siekiant reaguoti į mažai tikėtiną didelio poveikio riziką, vadovaujantis kategorijomis, nurodytomis Įgyvendinimo sprendimo (ES) 2019/570 3d straipsnyje, ir pasikonsultavus su valstybėmis narėmis;
                  
               
                     (10)
                  
                  
                     siekiant teikti Sąjungos finansinę paramą tokių laikinos pastogės suteikimo pajėgumų plėtojimui pagal Sprendimo Nr. 1313/2013/ES 21 straipsnio 3 dalį, jų reikalavimus atitinkančios išlaidos turėtų būti nustatomos atsižvelgiant į to sprendimo Ia priede nustatytas kategorijas;
                  
               
                     (11)
                  
                  
                     pagal Pasaulio sveikatos organizacijos (PSO) pasaulinę greitosios medicinos pagalbos komandos iniciatyvą 3 rūšies greitosios medicinos pagalbos komandos pajėgumų (stacionarinė nukreiptų pacientų priežiūra) standartai (5) buvo neseniai peržiūrėti. Todėl šios rūšies greitosios medicinos pagalbos komandai pagal priemonę „rescEU“ taikomi kokybės reikalavimai turėtų būti atitinkamai pakeisti;
                  
               
                     (12)
                  
                  
                     svarstymai apie patirtį, įgytą per COVID-19 krizę, taip pat parodė, kad reikia didesnio „rescEU“ greitosios medicinos pagalbos komandos pajėgumų lankstumo ir moduliškumo. Todėl į „rescEU“ turėtų būti įtraukti 2 rūšies greitosios medicinos pagalbos komandos pajėgumai (stacionarinė chirurginė greitoji medicinos pagalba), kuriuos papildytų specializuotos priežiūros paslaugos, laikantis PSO pasaulinės greitosios medicinos pagalbos komandos iniciatyvos standartų;
                  
               
                     (13)
                  
                  
                     todėl Įgyvendinimo sprendimas (ES) 2019/570 turėtų būti atitinkamai iš dalies pakeistas;
                  
               
                     (14)
                  
                  
                     šiame sprendime nustatytos priemonės atitinka Sprendimo Nr. 1313/2013/ES 33 straipsnio 1 dalyje nurodyto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas (ES) 2019/570 iš dalies keičiamas taip:
            
                        1)
                     
                     
                        1a straipsnis iš dalies keičiamas taip:
                        
                                    a)
                                 
                                 
                                    2 dalis pakeičiama taip:
                                    
                                       „2)   3 rūšies greitosios medicinos pagalbos komanda (stacionarinė nukreiptų pacientų priežiūra) – dislokuojamas medicinos ir kitas svarbus personalas, išmokytas padėti nelaimės ištiktiems pacientams ir aprūpintas atitinkamomis priemonėmis, kuris teikia kompleksinę stacionarinę nukreiptų pacientų chirurginę medicinos pagalbą, įskaitant intensyvios priežiūros pajėgumus.“;
                                    
                                 
                              
                                    b)
                                 
                                 
                                    pridedama 3 dalis:
                                    
                                       „3)   virtualus pastogės suteikimo rezervas“ – vienas ar daugiau susitarimų su atrinktais tiekėjais, kurie bus aktyvuojami pagal pareikalavimą, kad per iš anksto nustatytą laikotarpį būtų suteiktas tam tikras konkrečių išteklių kiekis.“;
                                    
                                 
                              
                  
                        2)
                     
                     
                        2 straipsnis iš dalies keičiamas taip:
                        
                                    a)
                                 
                                 
                                    1 dalis iš dalies keičiama taip:
                                    
                                                i)
                                             
                                             
                                                penkta įtrauka pakeičiama taip:
                                                
                                                            „–
                                                         
                                                         
                                                            pajėgumai cheminių, biologinių, radiologinių ir branduolinių incidentų srityje;“;
                                                         
                                                      
                                          
                                                ii)
                                             
                                             
                                                pridedama šešta įtrauka:
                                                
                                                            „–
                                                         
                                                         
                                                            pastogės suteikimo pajėgumai.“;
                                                         
                                                      
                                          
                              
                                    b)
                                 
                                 
                                    2 dalis iš dalies keičiama taip:
                                    
                                                i)
                                             
                                             
                                                e punktas pakeičiamas taip:
                                                
                                                            „e)
                                                         
                                                         
                                                            2 rūšies greitosios medicinos pagalbos komandos (stacionarinė chirurginė greitoji medicinos pagalba) ir (arba) 3 rūšies greitosios medicinos pagalbos komandos (stacionarinė nukreiptų pacientų priežiūra) pajėgumai;“
                                                         
                                                      
                                          
                                                ii)
                                             
                                             
                                                h punktas pakeičiamas taip:
                                                
                                                            „h)
                                                         
                                                         
                                                            atsargų kaupimo pajėgumai cheminių, biologinių, radiologinių ir branduolinių (ChBRB) incidentų srityje;“
                                                         
                                                      
                                          
                                                iii)
                                             
                                             
                                                pridedamas i punktas:
                                                
                                                            „i)
                                                         
                                                         
                                                            laikinos pastogės suteikimo pajėgumai.“
                                                         
                                                      
                                          
                              
                  
                        3)
                     
                     
                        3a straipsnis pakeičiamas taip:
                        
                           „3a straipsnis
                           Tinkamos finansuoti išlaidos, susijusios su „rescEU“ evakuacijos medicininėmis oro transporto priemonėmis pajėgumais, 2 ir 3 rūšies greitosios medicinos pagalbos komandų pajėgumais, medicininių priemonių atsargų kaupimo, ChBRB dekontaminavimo, atsargų kaupimo pajėgumais ChBRB incidentų srityje ir laikinos pastogės suteikimo pajėgumais
                           Apskaičiuojant bendras reikalavimus atitinkančias rezervo „rescEU“ pajėgumų išlaidas atsižvelgiama į Sprendimo Nr. 1313/2013/ES Ia priede nurodytas visas išlaidų kategorijas.“
                        
                     
                  
                        4)
                     
                     
                        3e straipsnio 3 ir 4 dalys pakeičiamos taip:
                        
                           „3.   2 straipsnio 2 dalies c–i punktuose nurodyti „rescEU“ pajėgumai sukuriami siekiant suvaldyti mažai tikėtiną didelio poveikio riziką.
                        
                        
                           4.   Jeigu pagal Sąjungos mechanizmą dislokuojami 2 straipsnio 2 dalies c–i punktuose nurodyti „rescEU“ pajėgumai, Sąjungos finansinė parama apima 100 % Sprendimo Nr. 1313/2013/ES 23 straipsnio 4b dalyje nurodytos veiklos išlaidų.“;
                        
                     
                  
                        5)
                     
                     
                        priedas iš dalies keičiamas pagal šio sprendimo priedą.
                     
                  
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2022 m. vasario 22 d.
            
               
                  Komisijos vardu
               
               Janez LENARČIČ
               
                  Komisijos narys
               
            
         
         
            (1)  OL L 347, 2013 12 20, p. 924.
         
            (2)  2019 m. balandžio 8 d. Komisijos įgyvendinimo sprendimas (ES) 2019/570, kuriuo nustatomos Europos Parlamento ir Tarybos sprendimo Nr. 1313/2013/ES įgyvendinimo taisyklės dėl „rescEU“ pajėgumų ir iš dalies keičiamas Komisijos įgyvendinimo sprendimas 2014/762/ES (OL L 99, 2019 4 10, p. 41).
         
            (3)  https://ec.europa.eu/echo/system/files/2020-01/capacities_study_final_report_public.pdf
         
            (4)  Žr. „Sphere Handbook: Humanitarian Charter and Minimum Standards in Humanitarian Response“, ketvirtasis leidimas, Ženeva, Šveicarija, 2018 m.
         
            (5)  Žr. „Classification and minimum standards for emergency medical teams“, Pasaulio sveikatos organizacija, 2021 m.
      
      
         
            PRIEDAS
            Įgyvendinimo sprendimo (ES) 2019/570 priedas iš dalies keičiamas taip:
            
                        1)
                     
                     
                        5 skirsnis pakeičiamas taip:
                        
                                    „5.
                                 
                                 
                                    
                                       2 rūšies greitosios medicinos pagalbos komandos (stacionarinė chirurginė greitoji medicinos pagalba) ir (arba) 3 rūšies greitosios medicinos pagalbos komandos (stacionarinė nukreiptų pacientų priežiūra) pajėgumai
                                    
                                    
                                                Užduotys
                                             
                                             
                                                
                                                            —
                                                         
                                                         
                                                            Teikti 2 rūšies greitosios medicinos pagalbos komandos (stacionarinė chirurginė greitoji medicinos pagalba) ir (arba) 3 rūšies greitosios medicinos pagalbos komandos (stacionarinė nukreiptų pacientų priežiūra) pajėgumus, kaip aprašyta PSO pasaulinėje greitosios medicinos pagalbos komandos iniciatyvoje.
                                                         
                                                      
                                                            —
                                                         
                                                         
                                                            Teikti specializuotas priežiūros ar paramos funkcijas, be kita ko, prireikus pasitelkiant specializuotas priežiūros grupes, kaip aprašyta PSO pasaulinėje greitosios medicinos pagalbos komandos iniciatyvoje.
                                                         
                                                      
                                          
                                                Pajėgumai
                                             
                                             
                                                
                                                            —
                                                         
                                                         
                                                            Būtiniausi gydymo pajėgumai, remiantis, jei esama, PSO pasaulinės greitosios medicinos pagalbos komandos iniciatyvos standartais.
                                                         
                                                      
                                                            —
                                                         
                                                         
                                                            Paslaugų teikimas dieną ir naktį (prireikus visą parą kasdien).
                                                         
                                                      
                                          
                                                Pagrindinės sudedamosios dalys
                                             
                                             
                                                
                                                            —
                                                         
                                                         
                                                            Kai taikoma, atitinkančios PSO pasaulinės greitosios medicinos pagalbos iniciatyvos standartus.
                                                         
                                                      
                                          
                                                Savarankiškas apsirūpinimas
                                             
                                             
                                                
                                                            —
                                                         
                                                         
                                                            Komanda turėtų užtikrinti savarankišką apsirūpinimą visą dislokavimo laikotarpį pagal PSO pasaulinės greitosios medicinos pagalbos komandos iniciatyvos standartus. Taikomas Įgyvendinimo sprendimo 2014/762/ES 12 straipsnis.
                                                         
                                                      
                                          
                                                Dislokavimas
                                             
                                             
                                                
                                                            —
                                                         
                                                         
                                                            Parengtis išvykti ne vėliau kaip per 48–72 valandas nuo pasiūlymo priėmimo ir gebėjimas pradėti veikti vietoje pagal PSO pasaulinę greitosios medicinos pagalbos komandos iniciatyvą.
                                                         
                                                      
                                                            —
                                                         
                                                         
                                                            Gebėjimas pradėti veikti pagal PSO pasaulinės greitosios medicinos pagalbos komandos iniciatyvos standartus.“
                                                         
                                                      
                                          
                              
                  
                        2)
                     
                     
                        Pridedamas toks 9 skirsnis:
                        
                                    „9.
                                 
                                 
                                    
                                       Laikinos pastogės suteikimo pajėgumai
                                    
                                    
                                                Užduotys
                                             
                                             
                                                
                                                            —
                                                         
                                                         
                                                            Suteikti laikiną pastogę nukentėjusiems gyventojams, įskaitant patalpas būstui, higienai ir sanitarijai, pagrindinėms medicinos paslaugoms teikti ir socialiniams sambūriams rengti.
                                                         
                                                      
                                                            —
                                                         
                                                         
                                                            Aprūpinti darbuotojais, kurie prireikus tvarkytų, mobilizuotų, surinktų, įrengtų ir prižiūrėtų pastogės vienetus. Jei vykdomas pastogės perdavimas, parengti atitinkamus personalo narius (vietos ir (arba) iš užsienio valstybių) prieš perduodant pastogę.
                                                         
                                                      
                                          
                                                Pajėgumai
                                             
                                             
                                                
                                                            —
                                                         
                                                         
                                                            Pastogės suteikimo pajėgumai (1), sudaryti iš išteklių, kuriuos naudojant vienu metu galima suteikti pastogę ne mažiau kaip 5 000 asmenų.
                                                         
                                                      
                                                            —
                                                         
                                                         
                                                            Pajėgumus turi sudaryti pastogės vienetų fizinis ir (arba) virtualus rezervas.
                                                         
                                                      
                                          
                                                Pagrindinės sudedamosios dalys
                                             
                                             
                                                
                                                            —
                                                         
                                                         
                                                            Pastogės vienetai, kuriuose yra šildymas (žiemos sąlygoms), tinkamos aeravimo sistemos (vasaros sąlygoms) ir pagrindinės medžiagos, pvz., lovos su miegmaišiais ir (arba) antklodėmis.
                                                         
                                                      
                                                            —
                                                         
                                                         
                                                            Sanitarijos ir higienos patalpos.
                                                         
                                                      
                                                            —
                                                         
                                                         
                                                            Slaugos skyrius pagrindinėms medicinos paslaugoms teikti.
                                                         
                                                      
                                                            —
                                                         
                                                         
                                                            Daugiafunkcinės patalpos maistui ruošti ir vartoti, geriamajam vandeniui paskirstyti ir socialiniams sambūriams rengti.
                                                         
                                                      
                                                            —
                                                         
                                                         
                                                            Elektros energijos generatoriai ir apšvietimo įranga.
                                                         
                                                      
                                                            —
                                                         
                                                         
                                                            Pagrindinių higienos priemonių rinkiniai.
                                                         
                                                      
                                                            —
                                                         
                                                         
                                                            Deramos saugyklos Sąjungoje (2), logistika ir tinkama atsargų stebėsenos sistema.
                                                         
                                                      
                                                            —
                                                         
                                                         
                                                            Tinkamos priemonės, užtikrinančios tinkamą vienetų vežimą ir pristatymą.
                                                         
                                                      
                                                            —
                                                         
                                                         
                                                            Tinkamai parengtas personalas ir nukentėjusioje teritorijoje esančių materialiųjų išteklių tvarkymo, mobilizavimo, surinkimo, įrengimo ir priežiūros priemonės.
                                                         
                                                      
                                          
                                                Savarankiškas apsirūpinimas
                                             
                                             
                                                
                                                            —
                                                         
                                                         
                                                            Pajėgumas užtikrinti savarankišką apsirūpinimą per pirmąsias 96 dislokavimo valandas.
                                                         
                                                      
                                                            —
                                                         
                                                         
                                                            Taikomas Įgyvendinimo sprendimo 2014/762/ES 12 straipsnis.
                                                         
                                                      
                                          
                                                Dislokavimas
                                             
                                             
                                                
                                                            —
                                                         
                                                         
                                                            Fizinio rezervo parengtis išvykti ne vėliau kaip per 24 valandas nuo pasiūlymo priėmimo.
                                                         
                                                      
                                                            —
                                                         
                                                         
                                                            Misijos trukmė ir, jei taikoma, perdavimo proceso pradžia turi būti nustatyta susitarus su nukentėjusia šalimi.
                                                         
                                                      
                                          
                              
                  
               (1)  Pastogės pajėgumai turi atitikti minimalius pastogės standartus, nustatytus „Sphere Handbook: Humanitarian Charter and Minimum Standards in Humanitarian Response“ skyriuje „Shelter and Settlement“. Reikia atsižvelgti į pažeidžiamų asmenų poreikius.
            
               (2)  Saugyklų logistikos tikslais sąvoka „Sąjungoje“ apima valstybių narių ir Sąjungos civilinės saugos mechanizme dalyvaujančių valstybių teritorijas.“